作者:辛棄疾
標題:賀新郎
內容:曾與東山約。為鯈魚、從容分得，清泉一勺。堪笑高人讀書處，多少松窗竹閣。甚長被、遊人佔卻。萬卷何言達時用，士方窮、早與人同樂。新種得，幾花葯。山頭怪石蹲秋鶚。俯人間、塵埃野馬，孤撐高攫。拄杖危亭扶未到，已覺雲生兩腳。更換卻、朝來毛髮。此地千年曾物化，莫呼猿、且自多招鶴。吾亦有，一丘壑。